TACLOBAN CITY - Nadakop na an usa ha mga suspek nga nagpusil-paty ha anay barangay chairman ha Purok 2, Barangay Lagundi, Catbalogan City, Samar.
Ha nahikay nga impormasyon han Bombo Radyo Tacloban kan P/Insp. Romuel Nacar, media relations officer han Police Regional Office (PRO-8), ha pagkayana in guinkuhaan na hin pamahayag ngan guinhuhulat nala an resulta han guinbuhat nga paraffin test alakontra ha suspek nga guinkilala kan Raymond Bañar agud mapasakaan na ini hin kaso nga murder tungod ha daw pagpatay hini kan Felomino Cabarriban alias Meno, kilala nga political supporter han city administration ngan aktibo nga campaigner hanLiberal Party candidates han nakalabay nga piniliay.
Nadakop an mao nga suspek ha guindumara nga operasyon han guin-usa nga pwersa han Catbalogan City Police Station ngan han Regional Special Operations Task Group 8 (RSOTG 8) kagab-i kataliwan ini makilal-an han anak han biktima.
Ha pagkayana in padayon pa nga guin-iimbestigaran han mga kapulisan an mao nga panmusil ngan guinkikitaan guihapon an anggulo han pulitika mahoman nga mahibaruan nga may plano daw ini nga kumandidato utro komo kapitan han ira barangay.
Una hini, nabaruan nga guindiwara ni Cabarriban an report nga usa an ira barangay ha daw guin-alotahan han sobra 11 milyones nga pondo ni Rep. Milagrosa Tan para ha road projects hini.
Manunumduman nga an mao nga LP leader nga nag serbi komo kapitan ha sulod hin pira ka-termino in guinpusil-patay han waray kakilal-e nga suspetsado ha usa nga bulangan ha mao nga lugar.
war_Latn war_Latn war_Latn war_Latn war_Latn war_Latn